Na podlagi 296. člena Zakona o gospodarskih družbah uprava družbe Pozavarovalnice Sava, d.d., Ljubljana, Dunajska 56,

***s k l i c u j e***

**26. sejo skupščine delničarjev**

**Pozavarovalnice Sava, d. d., Ljubljana,**

ki bo v petek, **11.1. 2013**, ob 13. uri v dvorani Horus v Austria Trend hotelu Ljubljana, Dunajska cesta 154, 1000 Ljubljana.

**Dnevni red in predlogi sklepov:**

1. **Otvoritev skupščine, ugotovitev sklepčnosti in imenovanje organov skupščine**

Ugotovi se sklepčnost in se imenujejo organi skupščine, ki so potrebni za delo skupščine. Skupščini bo prisostvoval vabljeni notar.

1. **Povečanje osnovnega kapitala z denarnimi vložki**

2.1. Osnovni kapital Pozavarovalnice Sava, d.d., ki na dan sprejema tega sklepa znaša 39.069.099,48 EUR in je razdeljen na 9.362.519 rednih imenskih prosto prenosljivih kosovnih delnic (v nadaljevanju: »obstoječe delnice«), se poveča z denarnimi vložki za največ 32.787.276,75 EUR, in sicer z izdajo največ 7.857.143 novih rednih imenskih prosto prenosljivih kosovnih delnic (v nadaljevanju: »novo izdane delnice«), ki tvorijo isti razred z obstoječimi delnicami, tako da osnovni kapital Pozavarovalnice Sava, d.d. po povečanju znaša največ 71.856.376,23 EUR .

2.2. Emisijski znesek (prodajna cena) ene novo izdane delnice znaša najmanj 7,00 EUR in največ 9,00 EUR. Emisijski znesek ene novo izdane delnice določi uprava Pozavarovalnice Sava, d.d. s soglasjem nadzornega sveta, pri čemer je maksimalna skupna emisijska vrednost vseh novo izdanih delnic po tem sklepu 55.000.001,00 EUR, v skladu s čimer se prilagodi končno število novo izdanih delnic. Končni znesek povečanja osnovnega kapitala je enak številu novo izdanih delnic, ki bodo vpisane in vplačane, pomnoženemu s pripadajočim zneskom ene delnice v osnovnem kapitalu.

2.3. Novo izdane delnice se ob izdaji ponudijo javnosti, v skladu s predpisi, ki veljajo za trg finančnih instrumentov, v več krogih, pri čemer bodo v prvem krogu novo izdane delnice ponujene v odkup vsem delničarjem Pozavarovalnice Sava, d.d., ki so kot imetniki delnic vpisani v centralnem registru nematerializiranih vrednostnih papirjev, ki ga vodi KDD d.d., na koncu dneva sprejema tega sklepa (v nadaljevanju: »obstoječi delničarji«). Obstoječi delničarji bodo lahko vpisali in vplačali sorazmerno število novo izdanih delnic glede na svoj delež v osnovnem kapitalu Pozavarovalnice Sava, d.d. Število novo izdanih delnic, ki jih bodo upravičeni vpisati in vplačati obstoječi delničarji, se izračuna na podlagi razmerja med številom novo izdanih delnic in številom obstoječih delnic, upoštevaje število obstoječih delnic posameznega obstoječega delničarja, pri čemer velja pravilo, da se število novo izdanih delnic, ki jih bodo upravičeni vpisati in vplačati obstoječi delničarji, zaokroži navzdol. Rok za vpis in vplačilo novo izdanih delnic s strani obstoječih delničarjev bo 14 dni od začetka ponudbe javnosti.

2.4. Novo izdane delnice, ki v prvem krogu ne bodo vpisane in vplačane, bo uprava Pozavarovalnice Sava, d.d. v soglasju z nadzornim svetom ponudila v vpis in vplačilo celotni ali delu javnosti oz. tretjim osebam v naslednjem/ih krogu/ih.

2.5. Vpisniki so dolžni vplačati celoten emisijski znesek vsake vpisane oziroma prevzete novo izdane delnice, in sicer v višini, ki bo opredeljena v prospektu za ponudbo delnic javnosti (v nadaljevanju: »prospekt«). Novo izdane delnice štejejo za vpisane samo, če so tudi vplačane skladno s prospektom.

2.6. Ostale pogoje in podrobnosti povečanja osnovnega kapitala in ponudbe novo izdanih delnic javnosti, ki jih ta sklep ne ureja, vključno z morebitnim pragom uspešnosti povečanja osnovnega kapitala po tem sklepu, določi uprava Pozavarovalnice Sava, d.d. ob soglasju nadzornega sveta in jih objavi v prospektu.

2.7. Vse novo izdane delnice dajejo njihovim imetnikom enaka upravičenja in pravice kot že izdane delnice Pozavarovalnice Sava, d.d. Novo izdane delnice bodo izdane v nematerializirani obliki in vpisane v centralni register nematerializiranih vrednostnih papirjev, ki ga vodi KDD d.d., po vpisu povečanja osnovnega kapitala v sodni / poslovni register.

2.8. Upravo se zadolži, da v soglasju z nadzornim svetom Pozavarovalnice Sava, d.d. v primeru uspešnosti ponudbe novo izdanih delnic po tem sklepu oz. vpisa povečanja osnovnega kapitala v sodni / poslovni register na podlagi tega sklepa, v obdobju naslednjih treh let od vpisa predmetnega povečanja osnovnega kapitala v sodni / poslovni register izvede postopke za uvrstitev delnic družbe, vključno z novo izdanimi delnicami po tem sklepu in morebitnimi nadaljnjimi sklepi o povečanju osnovnega kapitala družbe, vsaj še na en razvit organiziran trg vrednostnih papirjev.

2.9. Skupščina pooblašča nadzorni svet Pozavarovalnice Sava, d.d. za sprejem sprememb in dopolnitev statuta Pozavarovalnice Sava, d.d., zaradi uskladitve njegovega besedila z izvedenim povečanjem osnovnega kapitala družbe.

**\*\*\***

**Informacije za delničarje**

**Dostop do gradiva za skupščino, predlogov sklepov z obrazložitvijo in informacij v zvezi s skupščino:**

Predlagatelja predlaganih sklepov sta nadzorni svet in uprava skupaj.

Sklic skupščine z dnevnim redom se objavi v dnevnem časopisu Delo, na spletnih straneh Ljubljanske borze d.d. v informacijskem sistemu SEOnet (<http://seonet.ljse.si>) in na uradni spletni strani družbe [www.sava-re.si](http://www.sava-re.si).

Gradivo za skupščino, vključno s predlogi sklepov z obrazložitvami in drugim gradivom iz drugega odstavka 297a. člena ZGD-1, je na vpogled delničarjem družbe v tajništvu na sedežu družbe v Ljubljani, Dunajska cesta 56, vsak delovni dan od dneva objave sklica do dneva zasedanja skupščine, od 9. do 15. ure. Sklic skupščine, obrazložitev predlogov sklepov in ostalo gradivo je objavljeno tudi na uradni spletni strani družbe in na spletnih straneh Ljubljanske borze d.d. v informacijskem sistemu SEOnet. Informacije iz tretjega odstavka 296. člena ZGD-1 in izčrpne informacije o pravicah delničarjev v zvezi s podajanjem zahteve za dodatne točke dnevnega reda, podajanjem nasprotnih predlogov sklepov, volilnih predlogov ter pravicah delničarjev do obveščenosti (prvi odstavek 300. člena, 301. člen in 305. člen ZGD-1) so objavljene na spletni strani družbe.

**Zahteve in predlogi delničarjev**

Delničarji, katerih deleži dosegajo dvajsetino osnovnega kapitala, lahko sedem dni po objavi sklica skupščine pisno zahtevajo dodatno točko dnevnega reda. Zahtevi morajo v pisni obliki predložiti predlog sklepa, o katerem naj skupščina odloča, ali če skupščina pri posamezni točki ne sprejema sklepa, obrazložitev točke dnevnega reda. Uprava družbe bo v skladu s tretjim odstavkom 298. člena ZGD-1 objavila tiste dodatne točke dnevnega reda, glede katerih bodo delničarji zahteve poslali družbi najpozneje sedem dni po objavi tega sklica skupščine. Delničarji lahko zahteve za dodatne točke dnevnega reda sporočijo tudi po elektronski pošti na elektronski naslov info@sava-re.si.

Delničarji lahko k vsaki točki dnevnega reda v pisni obliki dajejo pisne predloge sklepov in volilne predloge. Uprava bo na enak način kot ta sklic skupščine, objavila tiste predloge delničarjev, ki bodo poslani družbi v sedmih dneh po objavi tega sklica skupščine, ki bodo razumno utemeljeni in za katere bo delničar–predlagatelj pri tem sporočil, da bo na skupščini ugovarjal predlogu uprave ali nadzornega sveta in da bo druge delničarje pripravil do tega, da bodo glasovali za njegov predlog. Predlog delničarja se objavi in sporoči na način iz 296. člena ZGD-1 le, če je delničar v sedmih dneh po objavi sklica skupščine poslal družbi razumno utemeljen predlog. Delničarji lahko predloge sklepov in volilne predloge družbi sporočijo tudi po elektronski pošti na elektronski naslov info@sava-re.si.

Zahteve za dodatno točko dnevnega reda in predlogi sklepov, ki se družbi sporočijo po elektronski pošti, morajo biti posredovani v skenirani obliki kot priponka, vsebovati pa morajo lastnoročni podpis fizične osebe, pri pravnih osebah pa lastnoročni podpis zastopnika in žig oziroma pečat pravne osebe, če ga uporablja. Družba ima pravico do preveritve identitete delničarja oziroma pooblastitelja, ki posreduje zahtevo ali predlog po elektronski pošti ter avtentičnosti njegovega podpisa.

**Delničarjeva pravica do obveščenosti**

Delničarji lahko na skupščini postavljajo vprašanja in zahtevajo podatke o zadevah družbe, če so potrebni za presojo dnevnega reda ter izvršujejo svojo pravico do obveščenosti v skladu s 1. odstavkom 305. člena ZGD-1.

**Pogoji za udeležbo na skupščini in uresničevanje glasovalne pravice**

Skupščine se lahko udeležijo in na njej uresničujejo glasovalne pravice samo tisti delničarji, ki družbi prijavijo svojo udeležbo najpozneje konec četrtega dne pred skupščino, to je do vključno 7.1. 2013, in ki so kot imetniki delnic vpisani v centralnem registru nematerializiranih vrednostnih papirjev konec četrtega dne pred zasedanjem skupščine.

Prijava se pošlje po pošti na naslov Pozavarovalnica Sava, d.d., Uprava družbe – za skupščino, Dunajska 56, 1000 Ljubljana. Prijave na skupščino ni mogoče podati z uporabo elektronskih sredstev. Upoštevane in veljavne bodo samo prijave z originalnimi podpisi.

Vsak delničar, ki ima pravico do udeležbe na skupščini, lahko imenuje pooblaščenca, da se v njegovem imenu udeleži skupščine in uresničuje njegovo glasovalno pravico. Pooblastilo mora biti pisno in ga je treba predložiti družbi, kjer ostane shranjeno. Obrazec za uresničevanje glasovalne pravice po pooblaščencu je dostopen na spletni strani družbe, vsak delničar pa ga lahko brezplačno pridobi tudi na sedežu družbe v Ljubljani, vsak delovni dan od dneva objave sklica do dneva zasedanja skupščine od 9. do 15. ure. Pooblastilo je lahko posredovano družbi tudi po elektronski pošti na elektronski naslov info@sava-re.si, in sicer v skenirani obliki kot priponka, vsebovati pa mora lastnoročni podpis fizične osebe, pri pravnih osebah pa lastnoročni podpis zastopnika in žig oziroma pečat pravne osebe, če ga uporablja. Družba ima pravico do preveritve identitete delničarja oziroma pooblastitelja, ki posreduje pooblastilo po elektronski pošti, ter avtentičnosti njegovega podpisa. Delničarji lahko pooblastilo na enak način, kot so ga podali, do dneva skupščine kadarkoli prekličejo.

Delničarji oziroma njihovi zastopniki ali pooblaščenci se morajo na zahtevo izkazati z osebnim dokumentom, pisnim pooblastilom, zakoniti zastopnik pa tudi z rednim izpisom iz sodno/poslovnega registra.

Na dan sklica skupščine ima družba 9.362.519 navadnih imenskih kosovnih delnic. Skladno s statutom daje vsaka navadna delnica njenemu imetniku en glas na skupščini. Na dan sklica skupščine ima družba 210 lastnih delnic, ki nimajo glasovalnih pravic.

Vljudno prosimo udeležence, da se ob prihodu na skupščino evidentirajo v sprejemni pisarni skupščine, in sicer eno uro pred začetkom zasedanja, kjer bodo s podpisom na seznamu prisotnih delničarjev potrdili svojo prisotnost in prevzeli glasovalne naprave in gradivo, potrebno za glasovanje.

V primeru, da ob napovedanem času skupščina ne bo sklepčna, bo ponovno zasedanje skupščine istega dne, ob 14. uri, v istih prostorih. V tem primeru bo skupščina sklepčna ne glede na število prisotnih ali zastopanih delničarjev.

 **Uprava**

 Pozavarovalnice Sava, d.d.